b'\n_START_ARTICLE_\nVespula vulgaris\n_START_SECTION_\nMorfologia\n_START_PARAGRAPH_\nLes obreres adultes de les vespes comunes mesuren uns 12\xe2\x80\x9317\xc2\xa0mm (0.5\xe2\x80\x930.7\xc2\xa0in) del cap a l\'abdomen, mentre que la reina fa uns 20\xc2\xa0mm (0.8\xc2\xa0in). Les vespes comunes presenten una taca en forma d\'\xc3\xa0ncora o de daga a la cara i una s\xc3\xa8rie de punts negres a la part dorsal de l\'abdomen(terga gastral) que solen estar fusionats amb els anells negres. Aquestes caracter\xc3\xadstiques permeten diferenciar Vespula vulgaris de Vespula germanica, en la qual podem trobar tres punts negres a la cara en lloc de la taca en forma d\'\xc3\xa0ncora i punts negres a l\'esquena sense fusionar amb els anells.\n_START_SECTION_\nNiu i cicle vital\n_START_PARAGRAPH_\nEl niu \xc3\xa9s fet de fibres de fusta mastegades i barrejades amb saliva. T\xc3\xa9 cel\xc2\xb7les obertes i una columna cil\xc3\xadndrica anomenada "pec\xc3\xadol" que uneix el niu al substrat. Les vespes produeixen subst\xc3\xa0ncies qu\xc3\xadmiques que repel\xc2\xb7leixen les formigues i la segreguen al voltant del pec\xc3\xadol per evitar la depredaci\xc3\xb3. Una reina solit\xc3\xa0ria comen\xc3\xa7a el niu; construeix 20-30 cel\xc2\xb7les abans de la posta d\'ous inicial. Aquesta fase comen\xc3\xa7a a la primavera, depenent de les condicions clim\xc3\xa0tiques. En aquest proc\xc3\xa9s, la reina construeix el pec\xc3\xadol i una cel\xc2\xb7la al final. Despr\xc3\xa9s afegeix sis cel\xc2\xb7les al voltant de l\'inicial, donant lloc a la caracter\xc3\xadstica forma hexagonal de les cel\xc2\xb7les. Es deixa un ou a cada cel\xc2\xb7la, i un cop es desclouen, cada larva s\'aguanta verticalment estrenyent el seu cos contra les parets. Ara la reina dedica el temps a l\'alimentaci\xc3\xb3 de les larves amb sucs i insectes mastegats i a l\'ampliaci\xc3\xb3 del niu. Un cop les larves assoleixen la mida final, cobreixen les respectives cel\xc2\xb7les i inicien la metamorfosi: es converteixen en pupes i finalment en adultes. Quan les adultes emergeixen, s\'encarreguen de la recerca d\'aliment, de la cura de les cries i del manteniment del niu. La reina, que ara \xc3\xa9s alimentada per les obreres, concentra tota la seva energia en la reproducci\xc3\xb3. El niu, que \xc3\xa9s esf\xc3\xa8ric, es construeix de dalt cap a baix, amb successives crestes de cel\xc2\xb7les separades per pec\xc3\xadols. Les larves de reina s\xc3\xb3n criades a les cel\xc2\xb7les m\xc3\xa9s grans de les crestes inferiors. El niu finalitzat pot contenir entre 5.000 i 10.000 individus_NEWLINE_Cada col\xc3\xb2nia inclou una reina f\xc3\xa8rtil i diverses obreres est\xc3\xa8rils. Les col\xc3\xb2nies normalment duren un any, i tots els individus menys la reina moren a principis d\'hivern. Les noves reines i els mascles s\xc3\xb3n produ\xc3\xafts a finals d\'estiu. Despr\xc3\xa9s de l\'aparellament la reina hiberna en un forat o algun altre lloc protegit, de vegades en edificis. Els nius de vespa no es reutilitzen d\'un any per l\'altre; tanmateix, en el clima suau de Nova Zelanda i Austr\xc3\xa0lia, algunes col\xc3\xb2nies poden sobreviure l\'hivern. En tot cas, aix\xc3\xb2 \xc3\xa9s m\xc3\xa9s com\xc3\xba en Vespula germanica ._NEWLINE_Vespula vulgaris ca\xc3\xa7a insectes, incloent-hi erugues, per alimentar les seves larves; els adults es nodreixen de n\xc3\xa8ctar i fruita dol\xc3\xa7a. V. vulgaris tamb\xc3\xa9 envaeix els ruscos de les abelles de la mel per prendre\'n la mel; en tal cas les abelles intentaran defensar-se picant la vespa fins a matar-la._NEWLINE_Les vespes comunes estan subjectes a depredaci\xc3\xb3 per part de l\'aligot vesper, que excava els nius per obtenir-ne les larves. El s\xc3\xadrfid Volucella pellucens i esp\xc3\xa8cies properes ponen els ous en els nius de les vespes, i les seves larves s\'alimenten de vespes joves i adultes mortes. Les aranyes s\xc3\xb3n tamb\xc3\xa9 depredadores d\'aquesta i altres esp\xc3\xa8cies de vespa. Una esp\xc3\xa8cie d\'\xc3\xa0car par\xc3\xa0sit, Varroa destructor jacobsoni, va ser trobada en les larves de Vespula vulgaris a Pol\xc3\xb2nia el 1988.\n_START_SECTION_\nCategoria de plaga\n_START_PARAGRAPH_\nJuntament amb Vespula germanica i dues esp\xc3\xa8cies de Polistes, Vespula vulgaris \xc3\xa9s considerada una plaga a llocs com Nova Zelanda, on competeix amb les esp\xc3\xa8cies end\xc3\xa8miques pel menjar, com insectes i melassa.'